KOMISSION TÄYTÄNTÖÖNPANOPÄÄTÖS (EU) 2020/1562,

annettu 26 lokakuuta 2020,

täytäntöönpanopäätöksen (EU) 2020/167 muuttamisesta siltä osin kuin on kyse tiettyjä radiolaitteita koskevista yhdenmukaistetuista standardeista, jotka koskevat kehittyneitä kenttäalueen liikenteen ohjaus- ja valvontajärjestelmiä, ensiötutkia, ääniyleisradiovastaanottimia, kansainvälisiä matkaviestintälaitteita ja kiinteitä radiojärjestelmiä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon eurooppalaisesta standardoinnista, neuvoston direktiivien 89/686/ETY ja 93/15/ETY sekä Euroopan parlamentin ja neuvoston direktiivien 94/9/EY, 94/25/EY, 95/16/EY, 97/23/EY, 98/34/EY, 2004/22/EY, 2007/23/EY, 2009/23/EY ja 2009/105/EY muuttamisesta ja neuvoston päätöksen 87/95/ETY ja Euroopan parlamentin ja neuvoston päätöksen N:o 1673/2006/EY kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 1025/2012 (1) ja erityisesti sen 10 artiklan 6 kohdan,

sekä katsoo seuraavaa:

(1) Euroopan parlamentin ja neuvoston direktiivin 2014/53/EU (2) 16 artiklan mukaan radiolaitetta, joka on sellaisten yhdenmukaistettujen standardien tai niiden osien mukainen, joiden viitetiedot on julkaistu Euroopan unionin virallisessa lehdessä, on pidettävä niiden mainitun direktiivin 3 artiklassa vahvistettujen olennaisten vaatimusten mukaisena, jotka kyseiset standardit tai niiden osat kattavat.

(2) Komissio esitti täytäntöönpanopäätöksessä C(2015) 5376 (3) Euroopan sähkötekniikan standardointikomitealle (Cenelec) ja Euroopan telealan standardointilaitokselle (ETSI) pyynnön radiolaitteita koskevien yhdenmukaistettujen standardien laatimisesta ja tarkistamisesta direktiivin 2014/53/EU tueksi.

(3) Täytäntöönpanopäätöksessä C(2015) 5376 esitetyn pyynnön perusteella ETSI laati kehittyneiden maaliikenteen ohjaus- ja valvontajärjestelmien vastaanottimia ja kyselimiä koskevan yhdenmukaistetun standardin EN 303 213-5-1 V1.1.1, ääniyleisradiovastaanottimia koskevat yhdenmukaistetut standardit EN 303 345-2 V1.1.1 ja EN 303 345-5 V1.1.1. ja ensiötutkia koskevan yhdenmukaistetun standardin EN 303 364-3 V1.1.1.

(4) Täytäntöönpanopäätöksessä C(2015) 5376 esitetyn pyynnön perusteella ETSI tarkisti yhdenmukaistettuja standardeja EN 301 908-2 V11.1.2, EN 301 908-13 V11.1.2, EN 302 217-2 V3.1.1 and EN 303 213-6-1 V2.1.1, joiden viitetiedot on julkaistu Euroopan unionin virallisen lehden C-sarjassa (4). Tämän tuloksena hyväksyttiin seuraavat yhdenmukaistetut standardit: IMT-matkaviestinjärjestelmien päätelaitteita koskeva standardi EN 301 908-2 V13.1.1, kehittynyttä UTRA-radioliityntäteknologiaa käyttäviä päätelaitteita koskeva standardi EN 301 908-13 V13.1.1, kiinteitä radiojärjestelmiä koskeva standardi EN 302 217-2 V3.2.2 ja kehittyneitä kenttäalueen liikenteen ohjaus- ja valvontajärjestelmiä koskeva standardi EN 303 213-6-1 V3.1.1.

(5) Komissio on arvioinut yhdessä ETSIn kanssa, ovatko kyseiset yhdenmukaistetut standardit täytäntöönpanopäätöksessä C(2015) 5376 esitetyn pyynnön mukaisia.

(6) Yhdenmukaistetut standardit EN 303 213-5-1 V1.1.1 ja EN 301 908-2 V13.1.1 täyttävät olennaiset vaatimukset, jotka niiden on tarkoitus kattaa ja joista säädetään direktiivissä 2014/53/EU. Näin ollen on aiheellista julkaista kyseisten standardien viitetiedot Euroopan unionin virallisessa lehdessä.

(7) Täytäntöönpanopäätöksen C(2015) 5376 liitteessä II olevassa 3 kohdan 3 alakohdassa säädetään, että vastaanottimien suorituskyky, erityisesti antennien teho, on erityisen tärkeä myös mobiilipäätelaitteille sekä viestintälaitteille, joita käytetään ihmishengen turvaavissa sovelluksissa. Yhdenmukaistettu standardi EN 301 908-13 V13.1.1 ei sisällä antennien tehoa koskevia eritelmiä. Näin ollen kyseisen yhdenmukaistetun standardin viitetiedot olisi julkaistava varauksin Euroopan unionin virallisessa lehdessä.

(8) Yhdenmukaistetun standardin EN 302 217-2 V3.2.2 lausekkeen 4.3.2 huomautus 2 antaisi valmistajille mahdollisuuden poiketa yhdenmukaistetun standardin muista bittivirhesuhdetta koskevista eritelmistä, eikä kyseisen yhdenmukaistetun standardin lausekkeissa H.3.4, I.3.4 ja J.3.4 edellytetä nimenomaista testausmenetelmää vaatimustenmukaisuuden osoittamiseksi. Näin ollen kyseisen yhdenmukaistetun standardin viitetiedot olisi julkaistava varauksin Euroopan unionin virallisessa lehdessä.

(9) Häiriöalueen harhalähetteitä koskevassa suosituksessa ITU-R SM.329-12 (09/2012) todetaan, että taajuusspektrin mahdollisimman taloudellista ja tehokasta käyttämistä varten on tarpeen vahvistaa yleiset enimmäisrajat harhalähetteille. Euroopan radioviestintäkomitean (ERC) suosituksessa 74-01 (2019) todetaan, että taajuuksien yhteiskäyttöä tai yhteensopivuutta koskevissa erityistutkimuksissa voidaan harhalähetteille käyttää häiriöalueen alempia tasoja taajuuksien käytön tehostamiseksi. Näin ollen harhalähetteet katsotaan merkityksellisiksi direktiivin 2014/53/EU 3 artiklan 2 kohdassa tarkoitetun taajuuksien tehokkaan käytön kannalta. Standardin EN 303 345-2 V1.1.1 liitteessä C.3 ja standardin EN 303 345-5 V1.1.1 liitteessä B.3 tunnustetaan, että vastaanottimen harhalähetteet häiriöalueella ovat merkityksellisiä direktiivin 2014/53/EU 3 artiklan 2 kohdan kannalta. Kuitenkin standardin EN 303 345-2 V1.1.1 lausekkeessa C.3.5 ja standardin EN 303 345-5 V1.1.1 lausekkeessa B.3.5 todetaan, että vastaanottimen harhalähetteet häiriöalueella kuuluvat muiden standardien soveltamisalaan. Näin ollen yhdenmukaistettujen standardien EN 303 345-2 V1.1.1 ja EN 303 345-5 V1.1.1 viitetiedot olisi julkaistava varauksin Euroopan unionin virallisessa lehdessä.

(10) Täytäntöönpanopäätöksen C(2015) 5376 johdanto-osan 2 kappaleessa kehotetaan tekemään hyvää yhteistyötä Euroopan radio-, tele- ja postihallintojen yhteistyökonferenssin (CEPT) kanssa, jota on kuultu siitä ovatko nämä yhdenmukaistetut standardit häiriöalueen harhalähetteita koskevan ERC:n suosituksen 74-01 (2019) mukaisia. Vastauksessaan CEPT totesi, että vaatimusta ERC:n suosituksen 74-01 (2019) mukaisuudesta voidaan lieventää vain erityisissä teknisissä olosuhteissa. Standardin EN 303 213-6-1 V3.1.1 lauseke 4.2.1.5 ja standardin EN 303 364-3 V1.1.1 lauseke 4.2.1.4 voivat näin ollen luoda vaatimustenmukaisuusolettaman ainoastaan tiettyjen radiolaitteiden osalta. Näin ollen kyseisten yhdenmukaistettujen standardien viitetiedot olisi julkaistava varauksin Euroopan unionin virallisessa lehdessä.

(11) Komission täytäntöönpanopäätöksen (EU) 2020/167 (5) liitteessä I luetellaan niiden yhdenmukaistettujen standardien viitetiedot, jotka luovat vaatimustenmukaisuusolettaman direktiivin 2014/53/EY kanssa, ja kyseisen täytäntöönpanopäätöksen liitteessä II niiden yhdenmukaistettujen standardien viitetiedot, jotka luovat varauksin vaatimustenmukaisuusolettaman direktiivin 2014/53/EU kanssa. Sen varmistamiseksi, että direktiivin 2014/53/EU tueksi laadittujen yhdenmukaistettujen standardien viitetiedot luetellaan yhdessä säädöksessä, standardien EN 303 213-5-1 V1.1.1 ja EN 301 908-2 V13.1.1 viitetiedot olisi sisällytettävä kyseisen täytäntöönpanopäätöksen liitteeseen I ja standardien EN 301 908-13 V 13.1.1, EN 302 217-2 V3.2.2, EN 303 213-6-1 V3.1.1, EN 303 345-2 V1.1.1, EN 303 345-5 V1.1.1 and EN 303 364-3 V1.1.1 viitetiedot olisi sisällytettävä kyseisen täytäntöönpanopäätöksen liitteeseen II.

(12) ETSIn mukaan yhdenmukaistettu standardi EN 303 339 V1.1.1, jonka viitetiedot on julkaistu Euroopan unionin virallisen lehden C-sarjassa (6), olisi katsottava vanhentuneeksi, koska se ei enää edusta viimeaikaisinta kehitystä.

(13) Sen vuoksi on tarpeen poistaa Euroopan unionin virallisen lehden C-sarjasta (7) yhdenmukaistettujen standardien EN 301 908-2 V11.1.2, EN 301 908-13 V11.1.2, EN 302 217-2 V3.1.1 and EN 303 213-6-1 V2.1.1 viitetiedot, koska niitä on tarkistettu, sekä yhdenmukaistetun standardin EN 303 339 V1.1.1 viitetiedot, koska se katsotaan vanhentuneeksi. Täytäntöönpanopäätöksen (EU) 2020/167 liitteessä III luetellaan niiden direktiivin 2014/53/EU tueksi laadittujen yhdenmukaistettujen standardien viitetiedot, jotka poistetaan Euroopan unionin virallisesta lehdestä. Siksi on aiheellista lisätä nämä viitetiedot kyseiseen liitteeseen. Jotta valmistajilla olisi riittävästi aikaa valmistautua yhdenmukaistettujen standardien EN 301 908-2 V13.1.1, EN 301 908-13 V13.1.1, EN 302 217-2 V3.2.2 ja EN 303 213-6-1 V3.1.1 soveltamiseen, on tarpeen lykätä yhdenmukaistettujen standardien EN 301 908-2 V11.1.2, EN 301 908-13 V11.1.2, EN 302 217-2 V3.1.1 ja EN 303 213-6-1 V2.1.1 viitetietojen poistamista. Jotta valmistajille jäisi myös riittävästi aikaa valmistautua yhdenmukaistetun standardin EN 303 339 V1.1.1 viitetietojen poistamiseen, on tarpeen lykätä kyseisen standardin viitetietojen poistamista.

(14) Yhdenmukaistetun standardin noudattaminen luo olettamuksen vastaavien unionin yhdenmukaistamislainsäädännössä asetettujen olennaisten vaatimusten täyttymisestä siitä päivästä alkaen, jona standardin viitetiedot on julkaistu Euroopan unionin virallisessa lehdessä. Sen vuoksi tämän päätöksen olisi tultava voimaan päivänä, jona se julkaistaan,

ON HYVÄKSYNYT TÄMÄN PÄÄTÖKSEN:

1 artikla Muutetaan täytäntöönpanopäätös (EU) 2020/167 seuraavasti: 1) Muutetaan liite I tämän päätöksen liitteen I mukaisesti. 2) Muutetaan liite II tämän päätöksen liitteen II mukaisesti. 3) Muutetaan liite III tämän päätöksen liitteen III mukaisesti.

2 artikla Tämä päätös tulee voimaan päivänä, jona se julkaistaan Euroopan unionin virallisessa lehdessä.

Tehty Brysselissä 26 päivänä lokakuuta 2020. Komission puolesta Ursula VON DER LEYEN Puheenjohtaja

(1) EUVL L 316, 14.11.2012, s. 12.

(2) Euroopan parlamentin ja neuvoston direktiivi 2014/53/EU, annettu 16 päivänä huhtikuuta 2014, radiolaitteiden asettamista saataville markkinoilla koskevan jäsenvaltioiden lainsäädännön yhdenmukaistamisesta ja direktiivin 1999/5/EY kumoamisesta (EUVL L 153, 22.5.2014, s. 62).

(3) Commission Implementing Decision C(2015) 5376 of 4 August 2015 on a standardisation request to the European Committee for Electrotechnical Standardisation and to the European Telecommunications Standards Institute as regards radio equipment in support of Directive 2014/53/EU of the European Parliament and of the Council (direktiivin 2014/53/EU mukaisten standardien laadintapyyntöä koskeva komission täytäntöönpanopäätös, annettu 4. elokuuta 2015, ei suomenkielistä versiota).

(4) EUVL C 326, 14.9.2018, s. 114.

(5) Komission täytäntöönpanopäätös (EU) 2020/167, annettu 5 päivänä helmikuuta 2020, Euroopan parlamentin ja neuvoston direktiivin 2014/53/EY tueksi laadituista radiolaitteita koskevista yhdenmukaistetuista standardeista (EUVL L 34, 6.2.2020, s. 46).

(6) EUVL C 326, 14.9.2018, s. 114.

(7) EUVL C 326, 14.9.2018, s. 114.